Ορισμένα κράτη μέλη υποβάλλουν πολύ περισσότερες αιτήσεις παροχής πληροφοριών από όσες λαμβάνουν. Το 2016 αυτό συνέβαινε με τη DE, το UK, την AT και την CZ. Άλλα κράτη μέλη αντιμετωπίζουν σημαντικό φόρτο προκειμένου να απαντήσουν σε αιτήσεις, ενώ οι ίδιες απευθύνουν λιγότερες αιτήσεις: PL, RO, SK, LT, IT, BG, LV, HU, HR, IE, EL, EE. Ο φόρτος για ορισμένα άλλα κράτη μέλη προκύπτει ως επί το πλείστον από την αποστολή υψηλού αριθμού κοινοποιήσεων σχετικά με νέες καταδίκες στο κράτος μέλος της ιθαγένειας του καταδικασθέντος, ενώ οι ίδιες υποβάλλουν λιγότερες αιτήσεις: IT, BE, ES, FR, CY.

·Δεν κοινοποιούνται όλες οι καταδίκες και επικαιροποιήσεις

Τα κράτη μέλη που ήταν τα πιο δραστήρια το 2016 από την άποψη του αριθμού των κοινοποιήσεων που απέστειλαν σχετικά με νέες καταδίκες ήταν η DE (29,7% του συνόλου των εν λόγω κοινοποιήσεων), η IT (19,0%), το BE (13,6%), το UK (9,9%), η ES (9,0%) και η FR (5,2%).

Αντίθετα, ορισμένα κράτη μέλη δεν αποστέλλουν καθόλου κοινοποιήσεις σχετικά με νέες καταδίκες (EL) ή αποστέλλουν λίγες μόνο κοινοποιήσεις σχετικά με αλλοδαπούς κατοίκους τους που είναι υπήκοοι κρατών μελών της ΕΕ (BG, EE, HR, LT, LV, MT, RO, το 2016· BG, EE, LV, LT, HR το 2015· BG, EE, HR, LT, LV, RO, SK το 2014). Η έλλειψη συστηματικής και αξιόπιστης κοινοποίησης των καταδικαστικών αποφάσεων μπορεί να έχει ως αποτέλεσμα να δοθεί στους δράστες η δυνατότητα να «ξεφύγουν» από το ποινικό παρελθόν τους ή να διαπράξουν εκ νέου τα ίδια ποινικά αδικήματα.

Οι αποσταλείσες επικαιροποιημένες πληροφορίες για ποινικές καταδίκες αντιπροσώπευαν κατά μέσον όρο το 27% του συνόλου των κοινοποιήσεων το 2016. Ορισμένα κράτη μέλη δεν απέστειλαν καμία επικαιροποίηση για κοινοποιήσεις που είχαν αποστείλει στο παρελθόν (BG, DK, EE, EL, LV, RO το 2016· BG, DK, FI, EL, το 2015· DK, EE, FI, EL, HR, RO το 2014) ή απέστειλαν μικρό αριθμό τέτοιων μηνυμάτων (HR, LT, LU το 2016· EE, HR, LT, LU, LV, RO το 2015· BG, HU, IE, LT, LU, LV, SK το 2014). Η μη επικαιροποίηση των πληροφοριών για τις ποινικές καταδίκες έχει ως αποτέλεσμα την επεξεργασία παρωχημένων και αναξιόπιστων πληροφοριών από το κράτος μέλος ιθαγένειας, περιλαμβανομένης και της διάδοσής τους.

·Δεν χρησιμοποιείται πάντοτε το ECRIS για την αίτηση παροχής πληροφοριών σχετικά με προηγούμενες καταδίκες

Το κράτος μέλος που απέστειλε τον μεγαλύτερο αριθμό αιτήσεων το 2016 ήταν η DE (38,6%), ακολουθούμενη από το UK (26,7%), την CZ (10,1%), την AT (6,9%), την ES (3,7%) και τη FR (3,5%). Ωστόσο, ορισμένα κράτη μέλη δεν υπέβαλαν καμία αίτηση παροχής πληροφοριών (EL) ή υπέβαλαν μικρό αριθμό αιτήσεων (BG, CY, HU, IT, MT, SK το 2016· BG, HU, IT, SK το 2015· BG, EE, HR, HU, IT, SK το 2014). Αυτό σημαίνει ότι τα ποινικά δικαστήρια μπορεί να εκδίδουν αποφάσεις χωρίς να γνωρίζουν τις προηγούμενες καταδικαστικές αποφάσεις που έχουν εκδοθεί σε άλλα κράτη μέλη για ένα άτομο, σε αντίθεση με τις απαιτήσεις που ορίζονται στην απόφαση-πλαίσιο 2008/675/ΔΕΥ. Η ανεπάρκεια πληροφοριών σχετικά με τις προηγούμενες καταδίκες ενός ατόμου μπορεί επίσης να αποτρέψει τη χρήση αξιόπιστων πληροφοριών ποινικού μητρώου για σκοπούς διαφορετικούς από την ποινική διαδικασία (όπως για ελέγχους πριν από την πρόσληψη) και, ως εκ τούτου, δυσχεραίνει την πρόληψη της εγκληματικότητας.

·Το 2016 δεν απαντήθηκαν περίπου 14.000 αιτήσεις παροχής πληροφοριών (3,9%)

Στα περισσότερα κράτη μέλη, ο αριθμός των απαντήσεων που ελήφθησαν ήταν κατά τι χαμηλότερος από τον αριθμό των αιτήσεων παροχής πληροφοριών που εστάλησαν, με μέση απόκλιση περίπου 3,9% το 2016. Τα κράτη μέλη που δεν απάντησαν στο μεγαλύτερο ποσοστό των αιτήσεων που έλαβαν ήταν τα εξής: CY (66,1%), EL (34,9%), IT (20%) και LV (17,8%).

·Το 2016 σχεδόν 13.000 αιτήσεις (3,6%) δεν απαντήθηκαν εντός της νόμιμης προθεσμίας

Το 2016 σχεδόν 13.000 αιτήσεις δεν απαντήθηκαν εντός της νόμιμης προθεσμίας. Ο αριθμός αυτός αντιπροσωπεύει το 3,6% του συνολικού αριθμού αιτήσεων. Τα κράτη μέλη που έχουν τα περισσότερα προβλήματα στην τήρηση των προθεσμιών είναι τα εξής: EL (28,1% των αιτήσεων που ελήφθησαν από την Ελλάδα δεν απαντήθηκαν εμπρόθεσμα), FI (21,5%), EE (20,5%), RO (9,3%) και IT (5,28%).

·Το ECRIS χρησιμοποιείται όλο και περισσότερο για σκοπούς διαφορετικούς από την ποινική διαδικασία

Κατά την περίοδο λειτουργίας του ECRIS, κατά μέσο όρο, το 81% του συνόλου των αιτήσεων υποβλήθηκαν για σκοπούς ποινικών διαδικασιών και το 19% για άλλους σκοπούς. Ο αριθμός των αιτήσεων που υποβλήθηκαν για άλλους σκοπούς αυξήθηκε σε 22% το 2016, φτάνοντας τις 79.000 αιτήσεις. Οι αιτήσεις που υποβάλλονται από ιδιώτες για δική τους ενημέρωση σχετικά με το ποινικό τους μητρώο αντιπροσωπεύουν τον μεγαλύτερο όγκο αιτήσεων για σκοπούς διαφορετικούς από τις ποινικές διαδικασίες: το 68% του συνόλου των αιτήσεων για άλλους σκοπούς και το 15% του συνόλου των αιτήσεων που υποβάλλονται.

·Σήμερα το ECRIS χρησιμοποιείται σπάνια για τους υπηκόους τρίτων χωρών

Κατά μέσο όρο, το 90% του συνόλου των αιτήσεων αφορά υπηκόους της ΕΕ και περίπου το 10% αφορά υπηκόους τρίτων χωρών και ανιθαγενείς. Ο αριθμός των αιτήσεων παροχής πληροφοριών που αφορούν υπηκόους τρίτων χωρών ξεπέρασε τις 33.000 το 2016. Η συμπλήρωση του συστήματος ECRIS με ένα ειδικό κεντρικό σύστημα για τους υπηκόους τρίτων χωρών, όπως προτείνει η Επιτροπή ως μέρος της δέσμης στην οποία περιλαμβάνεται η παρούσα έκθεση, αναμένεται ότι θα οδηγήσει σε σημαντική αύξηση των αιτήσεων που αφορούν υπηκόους τρίτων χωρών.

3. Ανταλλαγές μέσω του ECRIS σε αριθμούς

3.1. Συνδεδεμένα κράτη μέλη

Ένα κράτος μέλος θεωρείται συνδεδεμένο με το ECRIS αν ανταλλάσσει πληροφορίες ποινικού μητρώου με τουλάχιστον έναν συνδεδεμένο εταίρο. Σήμερα, και τα 28 κράτη μέλη είναι συνδεδεμένα με το ECRIS και ανταλλάσσουν πληροφορίες ποινικού μητρώου με τουλάχιστον ένα άλλο κράτος μέλος, ενώ τα τελευταία κράτη μέλη (SI και PT) εντάχθηκαν στο σύστημα τον Ιανουάριο του 2017. Για το ιστορικό των συνδέσεων με το δίκτυο ECRIS βλ. παράρτημα, τμήμα 1.1.